Zaratustra
Zaratustra (apie 628 m. pr. m. e. – apie 551 m. pr. m. e.) – Persijos pranašas ir zoroastrizmo religijos pradininkas. Gimė Rage mieste Midijoje, magų šeimoje. Zaratustra gyveno dabartinio Irano šiaurėje. Apie jo gyvenimo pradžią nėra duomenų, tačiau žinoma, kad suaugęs jis pradėjo skelbti savo sukurtą religiją. Pradžioje jis susidūrė su stipriu pasipriešinimu, tačiau sulaukęs keturiasdešimties jis atvertė į savo religiją Šiaurės Rytų Irano valdovą Vištapsą, kuris tapo pranašo gynėju. Taip pat jis skelbė savo idėjas Rytų Irake, Vidurio Azijoje, Afganistane. Zaratustra laikomas Gatų (Giesmių), seniausios Avestos dalies, autoriumi. Zaratustros vardas Avestoje minimas kaip Zaratuštra ir Avestos kalba reiškia „turintis auksinių kupranugarių“.